Kedves középiskolás diáktársak!

Tudom, igen, a Z generáció gyermekei vagyunk, virtuális közösségekben élünk, a világhálón töltjük minden időnket...biztosan meglepődtök, hogy most mégis azt mondom: olvassunk Madáchot! *Az ember tragédiájá*nak helye van olvasmányaink között!

Ha túljuttok a nehézkes nyelvezet okozta nehézségeken meg fogjátok látni, hogy a mű nagyon jól átgondolt. Higgyétek el nekem, én átrágtam magam a szövegen! Arany János is így volt ezzel, akinek nem tetszett a mű nyelvezete és félretette. Később megváltoztatta a véleményét, elismerve, hogy Madách művének mind szerkezete, mind gondolati felépítése hibátlan. Fedezzük fel együtt a *Tragédia* nagyszerű szerkezetét!

Ugyanez a véleménye Szász Károly költőnek, műfordítónak, a *Tragédia* első elemzőjének, aki szerint a drámai költemény „*kigondolása hatalmas, eszméje bámulatot ébreszt (...) filozófiája egészen meggyőző.”* Tudom, hogy azt mondjátok magatokban: minek a sok filozofálás? Nem érdekelnek ezek az elméletek! Ez nem igaz! Hogyne érdekelné a 17-18 éves fiatalt a szabad akarat kérdése? Hogyne gondolkodott volna már el a vallási különbözőségeken és egyezéseken, hogyne foglalkoztatta volna élet-halál kérdése? Hogyne érzett volna már szerelmet!?

Csak csodálni lehet azt a hatalmas ismeretanyagot, azokat az intenzív érzelmeket, amelyeket Madách `felhalmozott és működtet művében. Madách barátja és első életrajzírója, Bérczy Károly rámutat erre, modván: „ *Az ember tragédiája Madách lelkének oly kényszerű kifolyása, melyet meg kellett írnia, ha Faustot soha nem olvassa, ha Faust soha nem születik is.”*

A mű aktualitását mi sem mutatja jobban, mint az, hogy színházaink időről-időre műsorra tűzik. A 2002-es előadás rendezője, Szikora János szerint Madách alkotása azon egyetemes művek sorába tartozik, amelyek az ember lényegi, legmélyebb kérdéseivel és vágyaival foglalkoznak. A rendező által színpadra állított előadás az *“elgondolás elgondolása, egy teremtés kísérlete”.* A 2018-as darab rendezője, Vidnyánszky Attila a mű álomszerűségét emelte ki, valamint azt, hogy a mű nemhogy kimerítené önmagát, hanem újabb és újabb gondolatokat és kérdéseket szül.

Huszti Péter színész életét végigkísérte ez a mű. Eljátszhatta Ádámot, hittel fordulva a világ felé, majd eljátszotta Lucifert, felvállalva annak igazságát. A művész szerint a *Tragédia* nyitott mű, mert mindannyian végigéljük az Ember történetét a saját életünkben.

Menjünk színházba, engedjük hatni magunkra ily módon is Madách művét! Legyünk nyitottak! Olvasásra fel!

az Ádám és az Évák csapat

Források:

https://www.arcanum.com/hu/online-kiadvanyok/MagyarIrodalom-magyar-irodalomtortenet-1/magyar-irodalomtortenet-pinter-jeno-5116/6-a-magyar-irodalom-a-xix-szazad-masodik-harmadaban-1C05/madach-imre-1FCF/a-madach-irodalom-1FFE/?fbclid=IwAR2ZuM\_sOFlVmW2oyV4zKTyimhrFRrtl6EDOZxrvtiCSgB6-NVmgiaL6bCw

<https://www.youtube.com/watch?v=QkDN8JfelD4>

A Nemzeti Színház honlapja